ไฟแนนซ์ทูเดย์
เป็นไปตามโผ “กฤษณ์ เสสะเวช” ขึ้นแท่นเป็นกรรมการผู้จัดการ บริษัทบริหารสินทรัพย์ กรุงเทพพาณิชย์ (บสก.) แทน
31 ส.ค. 2555

เป็นไปตามโผ “กฤษณ์ เสสะเวช” ขึ้นแท่นเป็นกรรมการผู้จัดการ บริษัทบริหารสินทรัพย์ กรุงเทพพาณิชย์ (บสก.) แทน 
“สุเมธ มณีวัฒนา” มีผลตั้งแต่วันที่ 1 ก.ย.นี้ ภารกิจสำคัญรับไม้ต่อ “สุเมธ” ตั้งผลักดันให้ บสก.เป็นองค์กรมหาชน เข้าจดทะเบียนในตลาดหลักทรัพย์ฯ ภายในปี 2556 
...ส่วนบริษัท บริหารสินทรัพย์สุขุมวิท ก็ลุ้นเอ็มดีคนใหม่แทน “น้ำผึ้ง วงศ์สมิทธิ์” ที่ครบวาระสิ้นปีนี้ เปิดตัวผู้สมัครท้าชิงตำแหน่ง 5 ราย ได้แสดงวิสัยทัศน์ไปกันเรียบร้อยแล้ว เตรียมจะตัดเชือกอยู่แล้ว บังเอิญมีการร้องเรียนกัน ทำให้ต้องชะลอการตัดสินออกไปไม่มีกำหนด 




 
...“พรนิภา หาชัยภูมิ” เอ็มดี บรรษัทตลาดรองสินเชื่อที่อยู่อาศัย (บตท.) เตรียมออกตราสารหนี้ซีเคียวริไทเซชัน วงเงิน 1,000 ล้านบาท ระยะเวลา 3 ปี ภายในปลายปีนี้ ไม่หวั่นแม้ว่าจะชนกับพันธบัตรออมทรัพย์ของรัฐบาล 8 หมื่นล้านบาท ระยะเวลา 6 ปี จ่ายดอกเบี้ย 3.99% จะเปิดขายวันที่ 4-13 ก.ย.นี้ แต่ก็มั่นใจขายหมดเกลี้ยงแน่ ชูดอกเบี้ยสูงกว่าพันธบัตรรัฐ 1% แถมมีบัญชีสินเชื่อซื้อบ้านชั้นดีมาเป็นหลักทรัพย์การันตีอีกชั้นหนึ่ง 
...ขอบคุณ “พลอย” เฌอมาลย์ บุญยศักดิ์ ที่ทำให้กรมสรรพากรหันไปตรวจการหลบเลี่ยงภาษีของซูเปอร์สตาร์ รวมทั้งดารารายอื่นๆ ด้วยนั้น ปลุกต่อมสำนึกหน้าที่การเป็นพลเมืองที่มีรายได้จะต้องจ่ายภาษี ดีกว่ามานั่งนับชามก๋วยเตี๋ยวรีดเลือดกับพ่อค้าแม่ค้ารายย่อย
...ขอแสดงความยินดีกับ “ธีรศักดิ์ สุวรรณยศ” อดีตกรรมการผู้จัดการ ธนาคารอิสลามแห่งประเทศไทย (ไอแบงก์) ที่ได้รับพระราชทานดุษฎีบัณฑิต จากมหาวิทยาลัยราชภัฏยะลา มีผลงานเด่น ไอแบงก์เป็นตัวแทนรัฐบาลเข้าไปช่วยเหลือจัดโครงการชุบชีวิต 3 จังหวัดชายแดนภาคใต้ ทั้งด้านการเงินและสังคมจนได้ใจคนใต้ไปเต็มๆ ตอนนี้เรียกพี่อี๊ดเฉยๆ ไม่ได้แล้ว ต้องเรียก ดร.อี๊ด อ่ะนะ
...ธีรนันท์ ศรีหงส์ รองกรรมการผู้จัดการอาวุโส ธนาคารกสิกรไทย หนึ่งในภูมิทั้ง 4 ของแบงก์ พนันกับเพื่อนเพื่อเป็นแรงจูงใจในการลดน้ำหนัก แต่ตอนนี้เจ้าตัวทำเสียงอ่อยว่า ท่าทางจะเสียเงินแน่แท้เชียว เพราะไม่มีวี่แววจะซูบผอม